NARIADENIE KOMISIE (ES) č. 999/2008
zo 14. októbra 2008,
ktorým sa na účtovný rok 2009 EPZF stanovujú úrokové sadzby, ktoré sa majú uplatňovať pri výpočte nákladov na financovanie intervenčných opatrení vo forme nákupu, skladovania a predaja zásob
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä na jeho článok 3 ods. 3,
keďže:
(1)
V článku 4 ods. 1 písm. a) nariadenia Komisie (ES) č. 884/2006 z 21. júna 2006 o pravidlách uplatňovania nariadenia Rady (ES) č. 1290/2005, pokiaľ ide o financovanie intervenčných opatrení vo forme verejného skladovania Európskym poľnohospodárskym záručným fondom (EPZF) a zaúčtovanie operácií verejného skladovania platobnými agentúrami členských štátov (2), sa ustanovuje, že výdavky týkajúce sa finančných nákladov vynaložených členskými štátmi pri mobilizovaní fondov na nákup produktov sa určujú podľa podmienok vymedzených v prílohe IV k uvedenému nariadeniu na základe jednotnej úrokovej sadzby pre Spoločenstvo.
(2)
Jednotná úroková sadzba pre Spoločenstvo zodpovedá priemeru termínovaných trojmesačných a dvanásťmesačných sadzieb Euribor zistených počas šiestich mesiacov pred oznámením členských štátov podľa prvého pododseku bodu I.2. v prílohe IV k nariadeniu (ES) č. 884/2006 s príslušným tretinovým a dvojtretinovým vyvážením. Táto sadzba sa musí stanoviť na začiatku každého účtovného roku Európskeho poľnohospodárskeho záručného fondu (EPZF).
(3)
Pokiaľ je však úroková sadzba oznámená členským štátom nižšia ako jednotná úroková sadzba stanovená pre Spoločenstvo, v súlade s druhým pododsekom bodu I.2. prílohy IV k nariadeniu (ES) č. 884/2006 sa pre príslušný štát stanovuje osobitná úroková sadzba. Ak členský štát neoznámi priemernú sadzbu svojich úrokových nákladov do konca účtovného roku, Komisia stanoví pre tento členský štát úrokovú sadzbu rovnú jednotnej úrokovej sadzbe pre Spoločenstvo.
(4)
Vzhľadom na oznámenia členských štátov Komisii a so zreteľom na uvedené skutočnosti treba určiť úrokovú sadzbu uplatniteľnú na účtovný rok 2009 EPUZF.
(5)
Opatrenia ustanovené v tomto nariadení sú v súlade so stanoviskom výboru pre poľnohospodárske fondy,
PRIJALA TOTO NARIADENIE:
Článok 1
Na výdavky týkajúce sa finančných nákladov vynaložených členskými štátmi pri mobilizovaní fondov na nákup intervenčných produktov, vynaložených v účtovnom roku 2009 Európskeho poľnohospodárskeho záručného fondu (EPZF), sa úrokové sadzby uvedené v prílohe IV k nariadeniu (ES) č. 884/2006 v súlade s odsekom 1 písm. a) článku 4 uvedeného nariadenia stanovujú takto:
a)
4,1 % v prípade osobitnej úrokovej sadzby uplatniteľnej vo Francúzsku, v Írsku a v Českej republike;
b)
4,3 % v prípade osobitnej úrokovej sadzby uplatniteľnej na Slovensku;
c)
4,4 % v prípade osobitnej úrokovej sadzby uplatniteľnej v Holandsku a vo Švédsku;
d)
4,5 % v prípade osobitnej úrokovej sadzby uplatniteľnej v Grécku;
e)
5,0 % v prípade jednotnej úrokovej sadzby pre Spoločenstvo uplatniteľnej v členských štátoch, pre ktoré sa nestanovila osobitná úroková sadzba.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. októbra 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. októbra 2008